Pokiaľ ide o pojem „osobné údaje“ stanovený v článku 2 písm. a) nariadenia č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov, skutočnosť, že uvedené informácie sú zasadené do kontextu výkonu povolania, ich nemôžu zbaviť ich charakteru ako súboru osobných údajov. V tejto súvislosti pokiaľ ide o pripomienky k návrhu usmernení predložené externými odborníkmi agentúry Únie, oznámenie mien týchto odborníkov, čo by umožnilo prepojiť určitú predloženú pripomienku s konkrétnym odborníkom, predstavuje informáciu, ktorá sa týka identifikovaných fyzických osôb, a preto je súborom osobných údajov v zmysle článku 2 písm. a) nariadenia č. 45/2001. Zároveň skutočnosť, že identita dotknutých odborníkov, ako aj predložené pripomienky boli zverejnené na internetovej stránke Európskeho úradu pre bezpečnosť potravín, neznamená, že predmetné informácie stratili danú kvalifikáciu.

Pokiaľ ide o žiadosť o prístup k menám odborníkov, ktorí predložili pripomienky k návrhu usmernení Európskeho úradu pre bezpečnosť potravín (EFSA), nevyhnutnosť prenosu týchto údajov je preukázaná tvrdením, ktoré sa zakladá a vychádza zo skutočnosti, že zverejnenie týchto informácií bolo v prostredí nedôvery voči EFSA nevyhnutné na zabezpečenie transparentnosti prijímania aktu, ktorý by mohol mať vplyv na činnosti hospodárskych subjektov, a to predovšetkým na posúdenie spôsobu, akým jednotliví odborníci, ktorí sa tohto procesu zúčastnili, mohli svojím vedeckým stanoviskom ovplyvniť obsah uvedeného aktu. Transparentnosť procesu prijímania aktu takejto povahy zo strany verejného orgánu totiž prispieva k väčšej legitimite tohto orgánu v očiach adresátov tohto aktu a zvyšuje dôveru adresátov aktu v tento orgán a zároveň v demokratickom systéme zvyšuje zodpovednosť verejného orgánu voči občanom. V tejto súvislosti poskytnutie mien odborníkov sa javí ako potrebné na to, aby sa mohla konkrétne preveriť nestrannosť každého z týchto odborníkov pri plnení vedeckých úloh v službách EFSA.

Pokiaľ ide o druhú podmienku stanovenú v článku 8 písm. b) nariadenia č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov, v prípade prenosu osobných údajov má dotknutý orgán posúdiť, či požadované zverejnenie môže konkrétne a skutočne ohroziť chránený záujem.

V tejto súvislosti tvrdenie, že zverejnenie mien odborníkov, ktorí predložili pripomienky k návrhu usmernení agentúry Únie, by mohlo zapríčiniť porušenie súkromia a integrity uvedených odborníkov, predstavuje všeobecnú úvahu, ktorá sa neopiera o žiadnu osobitnú skutočnosť prejednávanej veci. Naopak, takéto zverejnenie by samo osebe umožnilo rozptýlenie pochybností o zaujatosti alebo by za určitých okolností dalo dotknutým odborníkom možnosť – prípadne aj pomocou dostupných procesných prostriedkov – napadnúť dôvodnosť týchto tvrdení o zaujatosti. Ak by sa prijalo takéto tvrdenie, ktoré nie je podložené dôkazmi, mohlo by sa vo všeobecnosti uplatňovať na každú situáciu, keď orgán Európskej únie získa stanovisko odborníkov pred prijatím aktu ovplyvňujúceho činnosti hospodárskych subjektov, ktorí pôsobia v odvetví upravovanom daným aktom, a to bez ohľadu na to, o aké odvetvie ide. Takéto riešenie by odporovalo požiadavke striktného výkladu výnimiek z práva na prístup k dokumentom inštitúcií, ktorá vyžaduje konštatovanie existencie rizika konkrétneho a skutočného porušenia chráneného záujmu.

(pozri body 69, 70)